VENDIM

Nr. 7, datë 10.7.2020

PËR DISA SHTESA DHE NDRYSHIME NË VENDIMIN NR. 5, DATË 2.4.2019, TË KËSHILLIT PËR EMËRIME NË DREJTËSI, “PËR KRITERET DHE PROCEDURËN E VLERËSIMIT, PIKËZIMIT DHE RENDITJES SË KANDIDATËVE, PËR POZICIONET VAKANTE NË GJYKATËN KUSHTETUESE DHE TË INSPEKTORIT TË LARTË TË DREJTËSISË”, TË NDRYSHUAR
Në mbështetje të pikës 2, të nenit 229, dhe të pikës 6, të nenit 240, të ligjit nr. 115/2016, “Për organet e qeverisjes së sistemit të drejtësisë”, të ndryshuar, Këshilli i Emërimeve në Drejtësi

VENDOSI:

Në vendimin nr. 5, datë 2.4.2019, të Këshillit për Emërime në Drejtësi, “Për kriteret dhe procedurën e vlerësimit, pikëzimit dhe renditjes së kandidatëve, për pozicionet vakante në Gjykatën Kushtetuese dhe të Inspektorit të Lartë të Drejtësisë”, të ndryshuar, bëhen shtesat dhe ndryshimet e mëposhtme:
Neni 1
Pika 62, ndryshohet, me përmbajtjen si vijon:
“62. Bisedimet e çështjes, si edhe votimi i vendimit bëhen vetëm nga anëtarët e Këshillit. Avokati i Popullit merr pjesë në cilësinë e vëzhguesit në funksion të transparencës dhe besimit të publikut.”. 

Neni 2

Në pikën 70, shtohen shkronja “c” dhe “d”, me përmbajtjen si vijon:

 “c) që dosjet e kandidatëve të jenë të plota dhe në kopje të mjaftueshme për t’u shpërndarë tek organet e emërtesës; dhe
d) mënyrën e përcjelljes së listës përfundimtare organeve të emërtesës”. 

Neni 3

Në pikën 75, pas shprehjes: “renditjes së kandidatëve”, shtohet shprehja: “mënyra e përcjelljes së tyre organeve të emërtesës”. 

Neni 4

Në pikën 76, shprehja: “Menjëherë” zëvendësohet me shprehjen: “Brenda dy ditëve pune”.

Neni 5

Ky vendim hyn në fuqi pas botimit në Fletoren Zyrtare.
ZËVENDËSKRYETARE

Vitore Tusha
